ანტიტავრი
ანტიტავრი, ანტიტოროსი (თურქ. Aladağlar) — მთები სამხრეთ თურქეთში, ცენტრალური ტავრის ჩრდილო-აღმოსავლეთი ნაწილი. შედგება ორი პარალელური ქედისაგან: დასავლეთით თახთალის (მთა ბეი, 3075 მ) და აღმოსავლეთით — ბინბოღის (მთა ბინბოღა, 2830 მ). სიგრძე დაახლოებით 200 კმ. აგებულია პალეოზოური და მეზოზოური ასაკის დანალექი ქანებით. ძნელმისადგომია, დანაწევრებულია სეიჰანისა და ჯეიჰანის აუზის მდინარეების ვიწრო და ღრმა ხეობებით. ანტიტავრის ფარგლებშია ქაფუზბაშის ჩანჩქერი. სამხრეთში სუბტროპიკული წიწვიანი ტყეებია, ჩრდილოეთში — მშრალი სტეპები და ფრიგანის ტიპის ბუჩქნარი. 1995 წელს ქედის კალთებზე შეიქმნა ალადაღლარის ეროვნული პარკი, რომელიც მოიცავს ბუნების მრავალ საინტერესო ობიექტს. ანტიტავრი ტურიზმის პოპულარული ობიექტია.